CELEX: 32019D1332
Language: el
Date: 2019-06-25 00:00:00
Title: Απόφαση (ΕΕ) 2019/1332 του Συμβουλίου, της 25ης Ιουνίου 2019, σχετικά με την υπογραφή, εξ ονόματος της Ένωσης, και την προσωρινή εφαρμογή συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας, και του πρωτοκόλλου εφαρμογής της εν λόγω συμφωνίας σύμπραξης

8.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 208/1
               
            
         ΑΠΟΦΑΣΗ (ΕΕ) 2019/1332 ΤΟΥ ΣΥΜΒΟΥΛΙΟΥ
         της 25ης Ιουνίου 2019
         σχετικά με την υπογραφή, εξ ονόματος της Ένωσης, και την προσωρινή εφαρμογή συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας, και του πρωτοκόλλου εφαρμογής της εν λόγω συμφωνίας σύμπραξης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη σύσταση της Επιτροπής και την απόφαση του Συμβουλίου για την έγκριση της έναρξης διαπραγματεύσεων,
         Εκτιμώντας τα ακόλουθα:
         
                     (1)
                  
                  
                     Η Επιτροπή διαπραγματεύτηκε, εξ ονόματος της Ένωσης, συμφωνία σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας («η συμφωνία σύμπραξης»), καθώς και πρωτόκολλο εφαρμογής της συμφωνίας σύμπραξης («το πρωτόκολλο»). Η συμφωνία αλιευτικής σύμπραξης και το πρωτόκολλο μονογραφήθηκαν στις 19 Οκτωβρίου 2018.
                  
               
                     (2)
                  
                  
                     Η συμφωνία σύμπραξης καταργεί την συμφωνία μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γκάμπιας για την αλιεία στα ανοικτά της Γκάμπιας (1), η οποία τέθηκε σε ισχύ στις 2 Ιουνίου 1987.
                  
               
                     (3)
                  
                  
                     Στόχος του πρωτοκόλλου είναι να δοθεί στην Ένωση και στη Γκάμπια η δυνατότητα να συνεργαστούν πιο στενά για την προώθηση της βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στα ύδατα της Γκάμπιας.
                  
               
                     (4)
                  
                  
                     Η συμφωνία σύμπραξης και το πρωτόκολλο θα πρέπει να υπογραφούν. Για να διασφαλιστεί η ταχεία έναρξη των αλιευτικών δραστηριοτήτων των ενωσιακών σκαφών, η συμφωνία σύμπραξης και το πρωτόκολλο θα πρέπει να εφαρμοστούν σε προσωρινή βάση από την ημερομηνία υπογραφής τους, εν αναμονή της ολοκλήρωσης των αναγκαίων διαδικασιών για την έναρξη ισχύος τους,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η υπογραφή, εξ ονόματος της Ένωσης, της συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας, καθώς και το πρωτόκολλο εφαρμογής της συμφωνίας σύμπραξης βιώσιμης αλιείας μεταξύ της Ευρωπαϊκής Ένωσης και της Δημοκρατίας της Γκάμπιας, εγκρίνεται με την επιφύλαξη της σύναψης των εν λόγω πράξεων.
            Το κείμενο της συμφωνίας σύμπραξης και το κείμενο του πρωτοκόλλου επισυνάπτονται στην παρούσα απόφαση.
         
         
            Άρθρο 2
            Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία σύμπραξης και του πρωτοκόλλου εξ ονόματος της Ένωσης.
         
         
            Άρθρο 3
            Σύμφωνα με το άρθρο 14 της συμφωνίας σύμπραξης, η συμφωνία σύμπραξης εφαρμόζεται σε προσωρινή βάση από την υπογραφής της, εν αναμονή της ολοκλήρωσης των αναγκαίων διαδικασιών για την έναρξη ισχύος της (2).
         
         
            Άρθρο 4
            Σύμφωνα με το άρθρο 13 του πρωτοκόλλου, το πρωτόκολλο εφαρμόζεται σε προσωρινή βάση από την υπογραφή του, εν αναμονή της ολοκλήρωσης των αναγκαίων διαδικασιών για την έναρξη ισχύος του (3).
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 25 Ιουνίου 2019.
            
               
                  Για το Συμβούλιο
               
               
                  Ο Πρόεδρος
               
               A. ANTON
            
         
         
            (1)  ΕΕ L 146 της 6.6.1987, σ. 3.
         
            (2)  Η ημερομηνία προσωρινής ισχύος της συμφωνίας σύμπραξης θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
         
            (3)  Η ημερομηνία προσωρινής ισχύος του πρωτοκόλλου θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.